Lou | Just another blogs demo Sites site
Junie 17, 2013 in Uncategorized
Ek weet nie eers meer hoe die besigheid werk nie. Sal maar sien of ek dit gepos kan kry.
Hello al julle oulike bekende en onbekende bloggers!
Ek loer gereeld op Blik Voorblad en sien dan als wat julle skrywe. Sorry dat ek so lank weg was, maar genade tog! die werkery het
my gatoorkop gehad.
My laaste week by die plaasskooltjie het aangebreek. Dis met gemengde gevoelens (weemoed en vreugde) dat ek afskeid neem.
Die pad is snotglad as dit reen en 44 km per dag het my nuwe (vir die wat die sage onthou) motortjie lekker laat lesopsê. Behalwe die pad is daar nog die heel vreemdste tipe kindertjies. In my 40+ jare in die onderwys het ek nog nooit so iets beleef nie, hoor my lied! Mens kan nie van 'n koning of paleis of selfs 'n spietkop praat nie….hulle staar jou net so onbegrypend aan. Bittere lae omgewings IK. Al wat hulle ken is die rivier en die stoeibesigheid op die tv.
Wel, in die ses maande het ek 'n paar ekstra, onverwagte lewenslessies geleer.
My aftrede is toe getippex! Dog ek gaan op 'n idilliese eiland onder 'n palmboom lê en net my vingers klap vir 'n langsteelglasie met 'n sambreeltjie in.
No ways! Nog deure is oopgemaak en ek kan die nie weerstaan om NIE deur te loop nie. My ou skool het my weer 'n pos aangebied, wat myne is tot ek nie meer wil nie, of tot ek net daar omkap. SUGTOG!
My liefste, dierbaarste, enigste kleinkind, Ezra gaan nog voor Krismis 'n boetie of 'n sussie kry. Hy sê dis 'n sussie en sy mag nie groot word nie, en ek mag nie op die stoel sit of op daai plek staan nie, want sy sussie moet daar sit….of staan of watookal. Hy is te cute vir woorde. Word in November 4. Onthou julle nog toe ek die "hello Ouma" stuk gepos het? Jeeeez, dit voel soos gister! En…hy's mooier as ooit! 😀 (Onthou ons ouma's is maar so).